Som spejdere er vores motto "Vær beredt". Dette udøves i stor grad ved at have de helt basale ting med sig på ture men også på de ugentlige møder. Vi forventer derfor at børnene kommer med spejderlommen i orden til hvert møde og på ture, da de har brug for fx. deres lommebog og gruppen ikke altid har nogen til rådighed de kan låne.

**Spejderlommens faste indhold:**

Lommebog:  
Lommebogen er spejdernes værktøjskasse. Lommebogen indeholder mange værktøjer som spejderne får brug for til at løse forskellige problemer, fx. morse eller besnøringer. Lommebogen udleveres af gruppen ved indmeldelse og når spejderne rykker op til en ny afdeling.

Notesblok og kuglepen/blyant:  
Tit skal spejderne tegne eller skrive, fx. ved kodeløsning, og her er det nødvendigt med en lille notesblok der passer i lommen og selvfølgelig et skriveredskab.

Sikkerhedsnåle:  
Er bukserne revnet? Virker lynlåsen på teltet ikke? Eller er dit mærke på ved til at falde af? Sikkerhedsnåle er en let og nem måde at foretage nødreparationer og holde ting sammen med. Hav derfor altid nogle stykker i lommen, gerne af forskellig størrelse.

Plaster (og masser af trøst):  
At leve og især at bruge tid på at tumle rundt = risiko for ridser, skrab og sår. Hav derfor altid plaster med i lommen så du er klar hvis spejderkammeraten snitter sig i fingeren og har brug for trøst og plaster.

Lommetørklæder:  
Kolde møder, aktive aftener og forårssnue er al sammen noget der kan give en løbende tud, og det er bare æv at stå midt ude på en mark og det tætteste du har på papir, er det kort du går efter. Lommetørklæder kan desuden bruges som toiletpapir, skulle det være nødvendigt på en tur.

**Spejderlommens øvrige indhold:**

Sangbog:  
Møder, lejre og løb byder al sammen på masser af sang, og det er bare federe at kunne sidde med sin egen sangbog i stedet for at skulle være 5 der deles om én!

Knobreb:  
Knob, stik og besnøringer er en af spejdernes kernekompetencer. Et knobreb kan bruges derhjemme til at øve sine knob eller på møderne mellem aktiviteter. Et knobreb kan desuden bruges under en tur, et møde eller et løb til at løse opgaver, eller holde ting sammen. Knobrebet er desuden et udmærket bælte, hvis ens bukser bliver for løse. Knobreb kan købes i forskellige farver i Spejder Sport.

Sy sæt:  
Er bukserne revnet, eller har bamset fået et hul? Med et sy sæt har du alt du behøver for at foretage mindre reparationer, som sikkerhedsnålen måske ikke helt kan hamle op med.